Gandrung

Ang gandrung (; Osing: ; ; ) ay isang tradisyonal na sayaw mula sa Indonesya. Marami ang baryasyon ng gandrung at sikat ito sa Bali, Lombok, at Silangang Java sa mga Balines, Sasak, at Habanes (lalo na sa mga Osing na Habanes). Pinakasikat ang gandrung mula sa rehiyon ng Banyuwangi sa silangang tangway ng Java, kaya't madalas na tinutukoy ang lungsod bilang Kota Gandrung o "Ang Lungsod ng Gandrung". Isang sayawing ritwal na dating nakatuon sa diyosa ng bigas at pagkamabunga, si Dewi Sri, kasalukuyang itong itinatanghal bilang sayawan ng panliligaw at pag-ibig sa mga okasyong pangkomunidad at panlipunan, o bilang pang-akit sa mga turista. Taun-taon ginaganap ang Pistang Gandrung Sewu sa Banyuwangi.

 Paglalarawan 
Hinango ang pangalang gandrung mula sa salitang Habanes para sa "pag-ibig". May teorya na nagsimula ito bilang sayawing ritwal upang maipahayag ng mga tao ang kanilang pagmamahal sa diyosa ng bigas, Dewi Sri, na may kawalan ng ulirat at bilang uri ng sayawing pagkamabunga. Gayunman, nawala na ang konotasyon ng ritwal sa kasalukuyan, lalo na sa mga Habanes na Muslim at mga Sasak. Naging panlipunang sayaw na ito na naglalarawan ng babaeng naghahanap ng kasintahan. Kaya naderitwalisa na ang sayaw at halos nawala na ang koneksiyon nito sa diyosa ng bigas.

Karaniwang sinasayaw ang gandrung sa magdamagang tanghal na nagsisimula ng mga alas-9 n.g. at nagtatapos sa madaling araw. Kadalasan din itong sinasayaw bilang pang-akit sa mga turista, halimbawa sa Bali o sa Look ng Grajagan sa Banyuwangi. Itinatanghal din ito bilang panlipunang sayaw sa mga okasyong pangkomunidad at panlipunan kagaya ng mga sunatan o kasalan.

Kadalasan, ang gandrung, o bidang mananayaw, ay isang babaeng walang asawa o isang krosdreser. Nakasuot ang mananayaw ng tradisyonal na kostiyum na may pamaypay, alampay, at pinalamutiang kagayakan sa ulo. Madalas may higit sa isang mananayaw na gandrung sa tanghal.

Sa simula, karaniwang nasa gilid ng entablado ang (mga) mananayaw na napapalibutan ng tagatugtog ng gamelan. Kapag nag-umpisa na ang musika, nagsisimulang galawin ng mananayaw ang kanyang mga balakang at papunta siya sa gitna ng entablado. Kapag gusto ng gandrung na makipag-sayaw sa isang miyembro ng madla, ihahagis niya ang kanyang alampay sa taong iyon para dalhin siya entablado. Makikipag-sayawan ang mananayaw at tagapanood. Kung may higit sa isang gandrung sa tanghal, pipili ang bawat mananayaw na kapares sa sayawan. Karaniwang nagbibigay ang tagapanood na nakapagsayaw sa mga gandrung ng kaunting pera bilang pasasalamat.

Ginaganap na ang gandrung ngayon bilang sayawing panligaw at pag-ibig ng mga babae at lalaki sa gitna at silangang Lombok. Kadalasan itong itinatanghal sa labas ng mga binata at dalaga ng nayon, at nakatayo lahat nang nakapabilog.

May mga kahawig na sayaw sa buong kapuluang Indones, tulad ng ronggeng o tayuban sa Silangang at Gitnang Java, jaipongan sa Kanlurang Java at Banten, at joged sa Jakarta.

 Mga sanggunian 

Kategorya:Java (pulo)
Kategorya:Mga artikulong naglalaman ng Habanes
Kategorya:Mga artikulong naglalaman ng Indones